Историческо: Тръмп прие да се срещне с Ким Чен-ун - Свят - DarikNews.bg
Президентът на САЩ Доналд Тръмп прие поканата за среща с лидера на Северна Корея Ким Чен-ун, като мястото и датата ще бъдат определени допълнително. Това съобщи говорителката на Белия дом Сара Сандърс, цитирана от Ройтерс и АП.
Южнокорейска делегация, която е на посещение във Вашингтон, предаде послание на Тръмп от Ким Чен-ун и покана за среща.
„Президентът Тръмп оцени високо приятните думи на южнокорейската делегация и президента на Южна Корея Мун. Той ще приеме поканата за среща с Ким Чен-ун на място и във време, които ще бъдат определени. Очакваме денуклеаризация на Северна Корея. Междувременно всички санкции и максимален натиск трябва да останат", се казва в изявлението на Сандърс.
По-късно Тръмп заяви, че е постигнат "голям напредък" със Северна Корея, но санкциите срещу нея ще останат до сключването на споразумение, предоха осведомителните агенции.
"Ким Чен-ун е говорел пред южнокорейските представители за денуклеаризация, не само за замразяване на ядрените си оръжейни програми", написа Тръмп в Туитър.
"Без ракетни тестове на Северна Корея през този период. Голям напредък беше постигнат, на санкциите ще останат, докато бъде постигнато споразумение", пише още президентът на САЩ и добавя: "Срещата се планира".